Source: http://sionline.sk/marceka-uznal-sud-vinnym-z-vrazdy-novinara-kuciaka-a-jeho-snubenice-ale-nedostal-dozivotie/
Timestamp: 2020-05-29 20:39:11+00:00
Document Index: 14945475

Matched Legal Cases: ['súd ', 'súd ', 'Súd ', 'súd ', 'Súd ', 'súd ']

Marčeka uznal súd vinným z vraždy novinára Kuciaka a jeho snúbenice, ale nedostal doživotie | siOnline.sk
aktualizované 6. apríla 14:55
Pojednávanie v tejto veci bolo pôvodne naplánované už na 17. marca, súd ho však pre aktuálnu situáciu spojenú so šírením koronavírusu zrušil. Z rovnakého dôvodu bol na pondelkové pojednávanie obmedzený prístup verejnosti a médií.
Z pojednávania bol však umožnený zvukový prenos pre vybrané médiá. Marček na súde nebol, požiadal o konanie v neprítomnosti.
Záverečné prejavy
Súd udelil procesným stranám povolenie na prednes záverečných rečí.
Prokurátor zdôraznil, že obžalovaný priznal spáchanie mimoriadne závažných trestných činov, pričom jeho pohnútky boli prevažne zištné. V prípade vraždy Martiny Kušnírovej bolo zase jeho motívom zbaviť sa svedka. Pokiaľ ide o výšku uloženého trestu, prokurátor sa prikláňa k trestu 25 rokov väzenia a nie doživotnému trestu, ktorý za trestný čin úkladnej vraždy môže byť takisto uložený.
Právny zástupca matky zavraždenej Martiny Kušnírovej Roman Kvasnica s návrhom prokurátora nesúhlasí, pričom podľa neho je možné Miroslavovi M. uložiť doživotný trest. Podľa neho sa totiž obžalovaný priznal až potom, čo orgány činné v trestnom konaní za vraha označili jeho bratranca Tomáša Sz., s ktorým má blízky vzťah a vnímal ho ako autoritu.
Obhajca Miroslava M. Martin Endrödy vyjadril názor, že jeho klientovi by mohol byť uložený aj mimoriadne znížený trest. „Že niekto neprejavuje ľútosť spôsobom, akým si predstavujeme neznamená, že žiadnu ľútosť necíti,“ povedal na margo prečítaných znaleckých posudkov.
Priznal sa k vražde Kuciaka
Marček sa na predošlých súdnych pojednávaniach priznal k tomu, že zastrelil Kuciaka, jeho partnerku Martinu Kušnírovú a tiež podnikateľa Petra Molnára. Z tohto dôvodu bol vyčlenený na samostatné konanie, pričom súd má v jeho prípade rozhodovať len o výške jeho trestu. Pojednávanie so zvyškom obžalovaných vrátane podnikateľa Mariana Kočnera. je zatiaľ naplánované na 15. apríla.
Viac k témam: Súd v prípade vraždy novinára Jána Kuciaka, súdy, vražda novinára
Zdroj: Webnoviny.sk – Marčeka uznal súd vinným z vraždy novinára Kuciaka a jeho snúbenice, ale nedostal doživotie © SITA Všetky práva vyhradené.